# Carme Mateu Quintana

Carme Mateu Quintana (Barcelona, 21 de febrer de 1936 - 23 de gener de 2018) va ser una promotora cultural catalana, presidenta de l'Associació Cultural del Castell de Peralada i organitzadora del Festival Internacional de Música de Peralada.

## Biografia

Mateu era filla de Miquel Mateu i Pla, que va ser alcalde de Barcelona (1939-1945), el primer del franquisme, president de la Caixa de Pensions, "la Caixa" (1940-1972), president de la patronal catalana Foment del Treball Nacional (1952-1972) i ambaixador a París, que va dirigir la fàbrica d'automòbils Hispano-Suiza fundada pel seu pare, Damià Mateu i Bisa, que també havia adquirit el 1923 el Castell de Peralada.
Carme Mateu va heretar del seu pare la propietat del Castell de Peralada, on se celebra anualment el Festival Internacional organitzat per l'Associació cultural que ella presidia.
Es va casar el 16 d'octubre de 1957 amb l'empresari Artur Suqué i Puig (fundador d'Inverama - Casinos de Catalunya), amb qui tingué tres fills: Isabel, Javier i Miguel. Juntament amb el seu marit, era propietària del Grup Peralada (Casino de Barcelona, Cellers Castell de Peralada, La Hispano-Suiza, etc.).

## Distincions

L'any 2000 va rebre la Creu de Sant Jordi atorgada per la Generalitat de Catalunya. El 17 de novembre de 2009 se li va lliurar la Medalla d'Or del Cercle del Liceu en una gala homenatge al Saló dels Miralls del Gran Teatre del Liceu. L'any 2011 va ser nomenada filla adoptiva de la localitat de Peralada, per acord unànime del consistori municipal. El Consell de Ministres espanyol li va concedir, el 2017, la Medalla d'Or al Mèrit en les Belles Arts, distinció que hauria recollit el mes següent a la seva defunció.

## Notes

* ↑ Cal destacar que en documents oficials mai va aparèixer amb la conjunció "i" entre els dos cognoms. En aquest sentit, és significatiu el decret de l'any 2000 de concessió de la Creu de Sant Jordi, ja que es tracta de decrets particularment curosos en aquest aspecte. Moltes de les referències que apareixen a internet amb el "Mateu i Quintana" s'originen en l'escrit "La meva humil ofrena: als nuvis n'Artur Suqué i Puig i na Carme Mateu i Quintana en llurs noces celebrades en el castell de Perelada: 16 octubre 1957" que els va dedicar el prevere Mn. Ramon Garriga i Boixader.

## Referències

* 1 2 «Decret 272/2000, de 26 de juny, de concessió de la Creu de Sant Jordi de la Generalitat de Catalunya» (pdf). DOGC, 3200, 08-08-2000.
* 1 2 «Mor Carme Mateu, presidenta i mecenes del Festival Castell de Peralada als 81 anys». El Gerió digital, 24-01-2018 [Consulta: 24 gener 2018].
* ↑ «Adeu a Carmen Mateu, ànima del Festival de Peralada». el Periódico, 24-01-2018 [Consulta: 24 gener 2018].
* ↑ Rogelio Baon, Lágrimas por Don Miguel Mateu en La cara humana de un Caudillo. Editorial San Martín, Madrid, 1975. ISBN 84-7140-114-2
* ↑ «Data memorable para la historia comarcal ampurdanesa», a La Vanguardia, 2 de novembre de 1957.
* ↑ «Carme Mateu rep la medalla d´or del Cercle del Liceu». emporda.info, 17-11-2009 [Consulta: 24 gener 2018].
* ↑ Vilà, Cristina «Peralada nomena Filla Adoptiva Carmen Mateu». emporda.info, 09-11-2011.
* ↑ «Aprovació de l'expedient de nomenament de la senyora Carmen Mateu Quintana com a Filla Adoptiva de Peralada». Acta de la sessió extraordinària del Ple de l'Ajuntament del dia 26 d'octubre de 2011. Ajuntament de Peralada. Arxivat de l'original el 2 abril 2015.
* ↑ EFE «Jordi Sierra i Carme Mateu, medalles a les belles arts». Diari de Tarragona. EFE, 26-12-2017 [Consulta: 24 gener 2018].